《车驾至吉林得七言排律十二韵》
清代·弘历

踰千塞甸历迢迢，畅慰初心到一朝。天作高山保之永，地呈沃壤壮哉饶。

星分箕尾神皋衍，俗重耕桑协气调。左氏浮夸纪周晋，史家建置考金辽。

为藩南接陪京近，扼塞北临黑水遥。一旅艰难缅亶父，两番巡幸溯唐尧。

绳先惟是期无忝，裕后还因视不恌。问寝承欢常爱日，敕几熙绩每衣宵。

劭农为庆农逢稔，省俗犹欣俗远浇。军士欢虔皆子弟，戚宾侍从拟臣寮。

持盈保泰心恒凛，蒙业延休志敢骄。陶复当年未家室，沈阳因肇大风谣。